Infectada dal bacillus cun il num turissem 
Ina Rumantscha è engaschada tar il «pertschient cultural» da la Migros 

Da Claudia Cadruvi/ANR 

Doris Candinas è anc oz ina da Mustér. Era sch’ella gudogna ses paun da mintga di dapi blers onns a Turitg. Ed era sch’ella siemia da viagiar in di cun ina auto-rulotta tras Canada. Tuttina taidla ella Radio Rumantsch, legia La Quotidiana e sia famiglia ha ella si en la Cadi. Perquai ch’ella n’ha betg agens uffants, di ella exact sco Ruth Dreifuss: «Ich bin glückliche Tante.» Quai n’è sa chapescha anc betg l’entira istorgia. Candinas lavura tar il «pertschient cultural» da la Migros. Là è ella stada responsabla per arranschaments da viadis. Ella è vegnida dapertut enturn. Ma cumenzainsa ina giada si Mustér, nua che Doris Candinas è creschida si sco figlia dal veterinari. 

Nagut cun daventar tgirunza
Da giuvna ha ella vulì daventar tgirunza d’uffants. Avant cumenzar l’emprendissadi è ses bab mort il 1963. Doris aveva 18 onns ed i ha gì num, ir a gudagnar. Per fortuna aveva ella gia fatg la scolaziun da secretaria en il Constantineum a Cuira. Uschia ha ella pudì cumenzar en l’uffizi chantunal da contabilitad. 
Suenter in onn è ella ida a lavurar en in ospital a Londra, per emprender englais. «Da quai temp gievan bleras giuvnas da Mustér en quest ospital. Ins deva simplamain vinavant l’adressa.» Lura ha ella gì diversas plazzas ed ha fatg scolaziuns da linguas. In di – ella lavurava gist en il biro da viadi da la banca Leu – è vegnì in telefon giu da la Cadi. Ins veglia avrir in biro da traffic a Mustér. Sche quai fiss betg insatge per ella? Candinas ha dà pled. 

Porscher insatge bel 
En sasez eri be ina plazza per la stagiun d’enviern. Ma gia suenter l’emprima pausa da stad han ins engaschà ella sur onn. Dal 1969 fin 79 è ella stada secretaria e maina fatschenta dal biro da traffic. «Jau hai contribuì al svilup turistic da Mustér», di ella en la retrospectiva. Igl era d’organisar occurrenzas culturalas, da scriver infurmaziuns, intermediar chombras ed abitaziuns u insumma cussegliar tge ch’ins po far tut a Mustér. Ils osps ha ella mai vesì sco ina massa da turists, mabain sco carstgauns che han lavurà l’entir onn. «Uss vulan els far in zichel vacanzas. Els duain vegnir sin lur custs.» Quai ha ella pensà ed è adina sa stentada d'offrir bellas vacanzas a la glieud. 

La plazza ideala 
En il biro da traffic saja ella vegnida «infectada» dal bacillus che sa numna turissem, manegia ella. Pli tard tar la chasa editura Desertina ha ella puspè gì ina lavur interessanta: Edir cudeschs ed il fegl uffizial. Ma ella ha laschà encrescher. «Jau dovr il contact cun la glieud. Quai è fitg essenzial. Jau vi adina emprender d’enconuscher novas opiniuns e novas culturas.» Perquai è ella turnada en il turissem. L’emprim sco scheffa en la recepziun dal Disentiserhof. 
E suenter ina staziun a Cuira ha ella chattà la plazza en la quala ella ha pudì metter tut sia creativitad e las experientschas recaltgadas. Numnadamain en la partiziun dal «pertschient cultural» da la Migros. L’emprim era ella referendaria, il davos manadra da project. Ella aveva d’organisar vacanzas per glieud che gieva vers la pensiun. Quellas vacanzas duevan dar novs impuls en vista a la nova fasa da vita. 

Lavur da pionier 
«Cun la pensiun n’è la vita betg a fin», era l’idea fundamentala da quests arranschaments da viadi. Perquai han ins mussà a la glieud novas perspectivas: P. ex. novas linguas, autras culturas, lavurs creativas u era informatica. 
Cura che Candinas ha cumenzà era quai insatge total nov. Oz porschan blers biros da viadi sumegliants arranschaments. Candinas raquinta ch’ella aveva – avant radund quindesch onns – cumenzà cun sis viadis ad onn. Quels eran uschè spert vendids ora ch’ella ha augmentà la purschida sin radund sessanta arranschaments. Enfin 1200 per-sunas èn s’annunziadas en ils megliers onns. Il «pertschient cultural» aveva chattà ina largia en il martgà. 
Candinas ha gì blera libertad. Sco ella raquinta ha ella fatg tut dad A fin Z. Davent dal tschertgar hotels, guids e scolasts enfin tar la descripziun dals programs aveva ella tut enta maun. Il pli impurtant per la manadra da project era il contact cun ils participants. Perquai ha ella guidà sezza ina u l’autra gruppa atras il mund. 

Acziun per lavur gratuita 
Oz tschertga il «pertschient cultural» autras pussaivladads da s’engaschar a moda innovativa. In da quels novs projects è in curs da vacanzas per mammas ch’educheschan persulas lur uffants. I sa tracta d’in curs da communicaziun, declera Candinas. Las mammas duain daventar segiras per sa dustar en la vita. 
Fitg a cor stat a Candinas in project en connex cun «L’onn dals voluntaris» che l’ONU ha proclamà il 2001. Era il «pertschient cultural» vul promover la renconuschientscha da la lavur voluntara che vegn prestada en Svizra. Tgi ch’enconuscha glieud che fa lavur voluntara ordaifer instituziuns po annunziar quai tar la Migros. Mintga mais vegn tratg la sort e 40 «voluntaris» survegnan in bon per far curs ed ina pitschna surpraisa dal «pertschient cultural». 
Questa acziun porta in pau il bul da Candinas. Ella fa regularmain lavur voluntara e cuschina en la «Gassenküche». Là survegnan dischoccupads, drogads u glieud senza tetg gratuitamain ina tschavera chauda. 

Il formular per annunziar glieud che fa lavur voluntara datti per cas era en rumantsch. Ins po empustar el tar: Pertschient cultural Migros, Life & Work, «Voluntaris», Caum postal, 8031 Turitg.